钦定古今图书集成/理学汇编/经籍典/第158卷 > 跋朱子诗序辨说 > 《朱子诗集传序说》元·郝经
## 钦定古今图书集成/理学汇编/经籍典/第158卷 > 跋朱子诗序辨说 > 《朱子诗集传序说》元·郝经

“古之为《诗》也，歌诵弦舞，断章为赋而已矣。传其义者，
则口授传注”之学未有也。秦焚《诗》《书》以愚黔首，三代
之学，几于坠没。汉兴，诸儒掇拾灰烬，垦荒辟原，续《六
经》之绝绪，于是传注之学兴焉。秦焚《诗》《书》尤重，故传
之者鲜。《书》则仅有济南伏生。《诗》之所见、所闻、所传闻
者颇为加多，有齐、鲁、毛、韩四家而已。而源远末分，师
异学殊，更相矛盾。如《关雎》一篇，齐、鲁韩氏以为康王
政衰之诗，毛氏则谓“后妃之德，风之始。”盖毛氏之学，
规模正大，有三代儒者之风，非三家所及也。卒之三
家之说不行，《毛诗》之诂训传独行于世，惜其阔略简
古，不竟其说，使后人得以纷更之也。故滋蔓于郑氏
之《笺》，虽则云勤而义犹未备；总萃于孔氏之疏，虽则
云备，而理犹未明。呜呼！《诗》者，圣人所以风天下之书
也，其义大矣！性情之正，义理之萃，已发于中，中节之
和也。文、武、周、召之遗烈，治乱之本源，王政之大纲，中
声之所以止也。天人相与之际，物欲相错之际，欣应
翕合，纯而无间。先王以之审情伪，在治忽，事鬼神，赞
化育，奠天位而全天德者也。“观民设教，闲邪存诚”，圣
之功也。“所过者化，所存者神”，圣之用也。“正适于变，变
适于正，《易》之象也。美而称诵，刺而讥贬，《春秋》之义也。”
故《诗》之为义，根于天道，著于人心，膏于肌肤，藏于骨
髓，庞泽渥浸，浃于万世，虽火于秦，而在人心者未尝
火之也。顾岂崎岖训辞鸟兽虫鱼草木之名，拘拘屑
屑而得尽之哉？而有司设规，父师垂训，莫敢谁何。以
及于宋，欧阳子始为《图说》，出二氏之区域。苏氏、王氏
父子，继踵驰说，河南程氏、横渠张氏、西都邵氏，远探
力穷而张皇之。逮夫东莱吕伯恭父，集诸家之说为
《读书记》，未成而卒。时晦庵先生方收伊洛之横澜，折
圣学而归衷，集传注之大成，乃为《诗作传》。近出己意，
远规汉唐，复风雅之正，端刺美之本，釐训诂之弊，定
章句音韵之短长差舛，辨《大小序》之重复，而《三百篇》
之微意，“思无邪”之一言，焕乎白日之正中也。其自序
则自孔、孟及宋诸公格言具载之，毛、郑以下不论，其
旨微矣。是书行于江汉之间久矣，而北方之学者未
之闻也。大行台尚书田侯得善本，命工板行，以传永
久。书走保下，属经为序。《经》喜于文公之传之行与学
者之幸，且嘉侯用心之仁，故推本论著，以冠诸端。